題師子巖  其一
作者：何麒
朝代：宋

paragraphs: 旦爲陽華遊，軒豁諧素志。
那知此嵌巖，近在回翔地。
石如狻猊狀，蹲伏呀可畏。
雖無嚬呻威，尚使百獸避。
漫郎嗜泉石，足跡靡不至。
是巖端見遺，定自求其備。
澹巖冠湘中，瓌瑋傳萬耳。
此郎靳一言，亦以山無水。
骨多欠膋血，草木咸枯悴。
其誰喜冥搜，韻語發天祕。
石門何晃蕩，坐久三歎喟。
徑欲挽銀潢，淙淙滿人意。